作者：葛长庚
词牌/韵律：沁园春

paragraphs: 岁去年来，思量人生，空自沈埋。
既这回冬至，一阳来复，便须修炼，更莫疑猜。
好个鼎炉，见成铅汞，片晌工夫结圣胎。
人身里，三千世界，十二楼台。
周年造化安排。
只在这些些真妙哉。
要先擒日月，后攒星斗，黄庭中畔，化作琼瑰。
谁会天机，分明说破，恰似江头雪里梅。
丹成后，做些功行，归去蓬莱。